**OBRAZLOŽENJE**

**uz**

**Nacrt Odluke o komunalnoj naknadi**

Zakon o komunalnom gospodarstvu („Narodne novine“ br. 68/18), koji je stupio na snagu 4. kolovoza 2018. godine, propisao je rok od 6 mjeseci u kojem jedinice lokalne samouprave moraju donijeti novu Odluku o komunalnoj naknadi.

Dosadašnja Odluka o komunalnoj naknadi donesena je 14. rujna 2000.-e godine, te je zbog potreba usklađivanja sa novim propisima u više navrata mijenjana i dopunjavana.

Novom Odlukom o komunalnoj naknadi zadržavaju se u najvećoj mogućoj mjeri postojeće zone u kojima se naplaćuje komunalna naknada, kao i koeficijenti zona za pojedine zone i koeficijenti namjene za nekretnine za koje se plaća komunalna naknada, definiraju se rokovi plaćanja komunalne naknade, određuju nekretnine važne za Grad Ivanec koje se u potpunosti ili djelomično oslobađaju od plaćanja komunalne naknade, te uvjeti pod kojima se odobravaju predmetna oslobođenja.

Člankom 91. Zakona propisano je da je komunalna naknada novčano javno davanje koje se plaća za održavanje komunalne infrastrukture. Komunalna naknada je prihod proračuna jedinice lokalne samouprave koji se koristi za financiranje održavanja i građenja komunalne infrastrukture, a može se na temelju odluke predstavničkog tijela jedinice lokalne samouprave koristiti i za financiranje građenja i održavanja objekata predškolskog, školskog, zdravstvenog i socijalnog sadržaja, javnih građevina sportske i kulturne namjene te poboljšanja energetske učinkovitosti zgrada u vlasništvu jedinice lokalne samouprave.

U odnosu na dosadašnji sustav obračuna i postupak utvrđivanja komunalne naknade novi Zakon donosi nekoliko novina, koje se ovom Odlukom i uvode.

Novim Zakonom uvodi se institut solidarnog jamstva za plaćanje komunalne naknade, odnosno vlasnik nekretnine solidarno jamči za plaćanje komunalne naknade od strane korisnika, u slučaju kada je vlasnik pisanim ugovorom prenio obvezu plaćanja komunalne naknade na korisnika (članak 93. stavak 3. Zakona).

Novim Zakonom o komunalnom gospodarstvu propisano je i da se komunalna naknada u rješenju o komunalnoj naknadi utvrđuje u **godišnjem iznosu** uz mogućnost da se godišnji iznos komunalne naknade plaća mjesečno ili u obrocima (članak 101. Zakona), za razliku od dosadašnjeg načina, kada se rješenjem o komunalnoj naknadi utvrđivao mjesečni iznos komunalne naknade.

Godišnji iznos komunalne naknade prema članku 101. stavak 2. Zakona predstavlja umnožak površine nekretnine za koju se utvrđuje komunalna naknada i jediničnog iznosa komunalne naknade po m2 površine. Jedinični iznos komunalne naknade po m2 površine predstavlja, prema članku 99. stavak 2. Zakona, umnožak koeficijenta zone (Kz), koeficijenta namjene (Kn) i vrijednosti boda komunalne naknade (B).

Slijedeća bitna novina Zakona se odnosi utvrđivanje trenutka nastanka obveze komunalne naknade, tj. ukoliko obveznik komunalne naknade koji u zakonskom roku od 15 dana od dana nastanka obveze plaćanja komunalne naknade, promjene obveznika ili promjene obračunske površine ili namjene nekretnine, ne prijavi Gradu nastanak ili promjenu svoje obveze, dužan je platiti komunalnu naknadu od dana nastanka obveze (članak 94. stavaka 4. Zakona). Ova izmjena će značajno poboljšati praksu utvrđivanja i naplate komunalne naknade. Naime, u sustavu prijašnjeg Zakona mnogi obveznici nisu prijavljivali u zakonskom roku promjenu osobe obveznika, a novog obveznika se po zakašnjeloj prijavi ili po službenoj dužnosti moglo obvezati samo od početka kalendarske godine u kojoj se donosilo novo rješenje o komunalnoj naknadi (sudska praksa upravnog suda), tako da je ostao problem naplate prijašnjih godina od nastanka promjene obveznika do godine od koje se mogla naplaćivati naknada na ime novog vlasnika. Po ovom novom sustavu obveznik je dužan platiti komunalnu naknadu od dana nastanka obveze.

Novim Zakonom propisan je i minimalni obavezni sadržaj rješenja o komunalnoj naknadi i apsolutna ništavost rješenja o komunalnoj naknadi koje nema propisani sadržaj ( članak 101. Zakona). Novost je i da se postupak donošenja rješenja o komunalnoj naknadi i postupak prisilne naplate potraživanja po rješenju (ovrha) provodi od dana stupanja na snagu novog Zakona na način propisan Opće poreznim zakonom („Narodne novine“ RH br. 115/16), a Zakon o općem upravnom postupku samo kada Općim poreznim zakonom nije riješeno drugačije.

Predlaže se Gradskom vijeću donošenje predložene Odluke.

**Upravni odjel za urbanizam,**

**komunalne poslove i zaštitu okoliša**